Morten Østergaard (RV), 2009-03-27:
Vi går ikke ind for minimumsstraffe.
Til gengæld går vi ind for konfliktråd, og derfor skal jeg også skynde mig at sige, at vi kan støtte lovforslaget.
Vi synes, at det er glædeligt, at vi er kommet dertil efter en - kan man sige - noget langstrakt fødsel med mange forsøg og langt udvalgsarbejde, at vi nu i Folketinget kan permanentgøre ordningen med konfliktråd.
Det er utvivlsomt positivt for dem, der er involveret.
Det gælder selvfølgelig ofrene.
Der har været dokumentarudsendelser og andet, som jeg synes har givet et godt indblik i, hvad det betyder for ofrene at få en chance for at se gerningsmændene i øjnene og udtrykke, hvad det er for en oplevelse, de har været igennem, hvad det er for nogle følelser, det har givet.
Jeg erindrer personligt en dokumentarudsendelse, hvor det var helt tydeligt, at offeret havde levet i en konkret angst og med mareridt og andre ting, også selv om gerningsmanden var gemt væk bag lås og slå, og det var gået ud over familien, og hvor barnet også blev inddraget i konfliktrådet.
På den måde fik man så løst op for en knude, som ingen straf kunne have løst for offeret, for selv om gerningsmanden var gemt væk bag lås og slå, sad angsten så dybt i det her menneske, som havde været udsat for adskillige røverier på en arbejdsplads.
Derfor må man sige, at det er meget fornuftigt, at vi nu får mulighed for at udvide den her ordning, så det kan komme langt, langt flere til gavn.
Det er også glædeligt, at regeringen, som jo fremsætter forslaget, for en gangs skyld har noget andet på tapetet end bare bevidstløst at hæve strafferammerne.
I Det Radikale Venstre har vi en plan, en social 2015-plan, hvor en af målsætningerne er, at vi gerne vil halvere recidivet, altså tilbagefald til kriminalitet, inden 2015, og det ser vi gerne at vi har en samlet strategi for.
Der tror vi faktisk på at konfliktråd og benyttelsen af dem er et væsentligt element i det, fordi man på den måde kan være med til også i forhold til gerningsmændene at give dem et dybere indblik i, hvad det er for en skade, de har forvoldt ofrene.
Hvis jeg må referere til den samme dokumentarudsendelse, viste interviewet med gerningsmanden jo også, at han slet ingen forståelse havde haft for, at det væbnede røveri, han havde udført, havde haft de enorme konsekvenser, ikke bare for den person, altså arbejdsgiveren eller virksomhedsejeren, der havde mistet værdierne, men også for den, der havde siddet ved kassen de gange, han havde udført sit væbnede røveri, og for familien, som havde måttet leve med, at moderen i familien var meget stærkt præget af hele den her oplevelse med gentagne væbnede røverier.
Det er klart, at det selvfølgelig også betyder noget i forhold til gerningsmandens overvejelser om, hvorvidt man skulle finde noget andet at beskæftige sig med end en kriminel løbebane.
Hvis man dertil kobler en forstærket indsats for at hjælpe, når straffen er udstået og man skal tilbage, gerne på arbejdsmarkedet, begynder vi at nærme os noget, hvor vi forhåbentlig kan komme dertil, at vi inden 2015 kan halvere recidivet.
Det vil betyde 3.000 færre ofre for grovere forbrydelser i Danmark om året.
Så noterer jeg mig, at SF's ordfører rejste spørgsmålet om forsøg med i visse tilfælde - ved unge gerningsmænd - at bruge konfliktråd ikke bare som supplement, men i stedet for straf, og skulle der opstå flertal eller ønsker om det på sigt, vil Det Radikale Venstre ikke stille sig i vejen for, at man laver sådanne afgrænsede forsøg, for vi ved jo fra internationale erfaringer og også fra den konference, som Retsudvalget medvirkede til her i Folketinget, at der faktisk er endnu bedre erfaringer, når det træder i stedet for og ikke bare er et supplement.
Vi er meget tilfredse med den permanente ordning, der nu lægges frem her, hvor det fortsat er et supplement, men skulle der kunne findes flertal for at gøre kontrollerede forsøg, synes vi bestemt, at det var værd at overveje for at se, hvad det ville betyde i Danmark.
Men indtil videre er vi meget glade for at kunne stemme for.
Uanset hvad ministeren måtte svare i løbet af processen, kan vi stemme for det her lovforslag, også når det kommer til tredje behandling.